ฉีดยาคุมเข็มแรกไปแล้ว แล้วมีกำหนดฉีดเข็มสองวันที่ 26 ธ.ค. แต่ตัวเองติดธุระอยู่ ตจว มาฉีดไม่ได้ จึงแนะนำให้มาฉีดก่อนวันที่ 5 ม.ค. ซึ่งตัวเองไปฉีดเข็มที่สองมาแล้วเมื่อวันที่ 3 ม.ค. ที่ผ่านมา แต่ก่อนหน้าวันหนึ่งมีเลือดออกคล้ายประจำเดือนและมีลิ่มเลือดออกมาด้วย แล้วตอนนี้วันที่ 4 เลือดก้อยังไหลพร้อมลิ่มเลือด อยากทราบว่ามันจะหยุดไหลประมาณกี่วัน? แล้วมันผิดปกติรึเปล่าคะ? เพราะฉีดเข็มสองมาแล้วแต่ก้อยังมีเลือดออกอยู่ รบกวนคุณช่วยตอบคำถามด้วยค่ะ
สวัสดีค่ะ หากฉีดยาคุมกำเนิดชนิดที่ฉีดทุก 3 เดือนอยู่ แล้วมีกำหนดฉีดวันที่ 26 ธ.ค. แต่ไม่ได้ไปฉีด แล้วไปฉีดวันที่ 3 ม.ค. 66 ซึ่งเลยมา 8 วัน ก็ถือว่าไม่ช้าเกินไป การออกฤทธิ์ในการป้องกันการตั้งครรภ์ก็จะยังเป็นไปอย่างต่อเนื่องได้อยู่ค่ะส่วนเลือดที่ออกในวันที่ 1 ม.ค. และ 4 ม.ค ถือเป็นเลือดที่เกิดจากผลของการฉีดยาคุมกำเนิด ที่มักทำให้เกิดเลือดออกได้ โดยอาจออกแบบกะริดกะปรอย ออกปริมาณมาก หรือออกต่อเนื่องกันหลายวันได้ โดยที่จะออกนานกี่วัน หรือหยุดไหลเมื่อใดนั้น ไม่สามารถที่จะบอกได้ค่ะ ทั้งนี้ การที่มีเลือดออกมา หากไม่ได้มีอาการปวดท้องมากร่วมด้วย ก็ไม่ได้ถือว่าผิดปกติและอันตรายอะไรค่ะ สามารถสังเกตอาการไปได้ก่อน แต่หากเลือดออกนานเกิน 10 วัน แนะนำควรไปพบแพทย์เพื่อจ่ายยาให้เลือดหยุดไหล ป้องกันการเกิดภาวะโลหิตจางตามมา รวมถึงหาสาเหตุอื่นๆ ที่อาจทำให้มีเลือดออกผิดปกติได้ เช่น มดลูกอักเสบ มีเนื้องอกมดลูก มะเร็งเยื่อบุโพรงมดลูก มะเร็งปากมดลูก เป็นต้น